ลดช่วงบวก
*ประเด็นของการถกเถียงวันนี้คงไม่มีมากมาย แค่อยากจะบอกให้นักช้อปหุ้นขาลุยได้รู้ว่า การขยับขึ้นของหุ้นต่อจากนี้อาจไม่หวือหวาเหมือนเช่นที่ผ่านมา เพราะหุ้นตัวที่จะเล่นกันมันๆ เคาะกันสนุกๆ เหลืออยู่ไม่มาก บวกกับหุ้นขนาดใหญ่ขึ้นมาถึงเป้าหมายที่วางไว้หลายตัว ส่งผลให้การไต่เพดานบินที่สูงขึ้นเป็นไปด้วยความลำบาก  จึงมีแรงเทขายออกมาเป็นระยะไงล่ะค่ะ
19 ม.ค. 2561

เจาะกระดาน : โมนิก้าและทีมงาน
*ประเด็นของการถกเถียงวันนี้คงไม่มีมากมาย แค่อยากจะบอกให้นักช้อปหุ้นขาลุยได้รู้ว่า การขยับขึ้นของหุ้นต่อจากนี้อาจไม่หวือหวาเหมือนเช่นที่ผ่านมา เพราะหุ้นตัวที่จะเล่นกันมันๆ เคาะกันสนุกๆ เหลืออยู่ไม่มาก บวกกับหุ้นขนาดใหญ่ขึ้นมาถึงเป้าหมายที่วางไว้หลายตัว ส่งผลให้การไต่เพดานบินที่สูงขึ้นเป็นไปด้วยความลำบาก  จึงมีแรงเทขายออกมาเป็นระยะไงล่ะค่ะ
*ข้อมูลข้างต้นยังบอกให้รู้เพิ่มอีกนิดหนึ่งว่า หากดัชนียังยืนเหนือระดับ 1,805 จุดได้อย่างเหนียวแน่น ก็ยังมีโอกาสเทกตัวสั้นๆ ตลอดเวลา “โมนิก้า” ถึงอยากให้แฟนคลับทำตัวให้ยืดหยุ่นกว่าเดิมสักนิดหนึ่ง เพราะจังหวะนี้เป็นการชิงไหวชิงพริบ และการเคลื่อนตัวของหุ้นจะไม่ลิงโลดอีกต่อไป ส่งผลให้คนที่เน้นการเล่นสั้นเพื่อเพิ่มรอบในการทำกำไรสบายใจกว่าใครเพื่อนพะยะค่ะ
*เรื่องนี้ดูได้จากการขยับตัวของดัชนีขึ้นไปถึงระดับ 1,837.92 จุด พอถึงตอนจบกลับอ่อนตัวลงมายืนอยู่ที่ 1,819.32 จุด ลบไป 9.56 จุด ด้วยมูลค่าการซื้อขาย 8.18 หมื่นล้านบาท “โมนิก้า” กลับมองไม่ใช่เรื่องแปลก หรือต้องแสดงความวิตกกังวลอย่างหนัก เพราะสิ่งที่เกิดขึ้นในเที่ยวนี้มันเป็นการปรับสมดุลให้กับตลาดหุ้น ยิ่งมีการขายทำกำไรออกมาเยอะเท่าไหร่ ต่อจากนั้นดัชนีเด้งกลับขึ้นมาได้แข็งแกร่ง ยิ่งเป็นการตอกย้ำฐานใหม่ได้ยกตัวสูงขึ้นแล้วนะจ๊ะ
*เหมือนกับในรายของ BANPU ยังพยายามเดินหน้าขึ้นไปทำฐานใหม่ตลอดเวลา แต่ในระหว่างก็ถูกเทขายเป็นระยะ สุดท้ายก็ขึ้นไปสร้างปรากฏการณ์ใหม่ได้ พร้อมกับยืนปิดที่ระดับ 22.60         บาท บวกไป 0.50 บาท หรือขึ้นไป 2.25% ด้วยมูลค่า 3.50 พันล้านบาท “โมนิก้า” มองเป็นช็อตของกระแสกำลังมาดี บวกกับวันนี้ยังเทรดบนค่า P/E 15 เท่า จึงเป็นแรงกระตุ้นให้ขาประจำเข้ามาลุยไม่เลิกค่ะ
*สเต็ปดังกล่าวคล้ายคลึงกับในรายของ PTTGC กระชากขึ้นแรงประมาณสองสามวัน ต่อจากนั้นโดนขายทำกำไร พร้อมกับแกว่งตัวออกด้านข้าง ก่อนกระชากขึ้นรอบใหม่อย่างเป็นทางการ ขณะที่วานนี้ขึ้นมายืนปิดบริเวณ 95.25 บาท บวกไป 0.75 บาท ด้วยมูลค่า 2.12 พันล้านบาท “โมนิก้า” มองเป็นเกมที่นักเล่นต้องอ่านให้ขาดตั้งแต่เนิ่นๆ เพราะสิ่งที่เกิดขึ้นวันนี้ กำลังเป็นเครื่องชี้วัดราคาหุ้นวันข้างหน้านะซี
*อีกหนึ่งช็อตที่มีมือดีเข้ามาเล่นรอบใหม่อย่าง BEAUTY ก็มีแพตเทิร์นการเคลื่อนตัวคล้ายกับรายข้างต้น “โมนิก้า” ถึงอยากให้ขาประจำดูกันเอาเองว่า การขึ้นมาปิดที่ 21.40 บาท บวกไป 1.50 บาท หรือขึ้นไป 7.50% ด้วยมูลค่า 3.30 พันล้านบาท เหมือนเป็นการส่งสัญญาณให้รู้ว่าหุ้นกำลังจะขึ้นไปทดสอบแนวต้าน 22 บาทอีกรอบใช่หรือเปล่า? …หากคิดไม่ออก และไม่รู้เหมือนกัน รอดูวันนี้แล้วกัน..อิอิอิ
*ประเด็นดังกล่าวทำให้แมงลือขอเม้าท์ถึงหุ้น PACE เพื่อเกาะกระแสการเล่นเก็งกำไรกันสักหน่อย เพราะการไล่ราคาหุ้นขึ้นมาปิดที่ 0.56 บาท บวกไป 0.05 บาท หรือขึ้นไป 9.80% ด้วยมูลค่า 230 ล้านบาท ย่อมมีนัยบางอย่างแอบแฝงไว้ด้วยอย่างแน่นอน “โมนิก้า” ถึงอยากใช้เวทีตรงนี้ทำการบอกเล่าเรื่องราวต่างๆ ที่เกิดขึ้นก่อนหน้านี้ว่า บริษัทมีพัฒนาการไปในทางที่ดีขึ้นขนาดไหน? แบงก์สีม่วงยังอุ้มสุดตัวไหม?..ทั้งหมดเป็นคำตอบของการเล่นวันนี้เจ้าค่ะ
*หุ้นอีกหนึ่งตัวที่น่าจับตาในเที่ยวนี้ก็คือ RSP เริ่มขยับขึ้นอย่างเป็นลำเป็นสัน และมีการ take profit ให้เห็นเป็นระยะ ก็เป็นอีกหนึ่งช็อตเด็ดที่แมงลือป้องปากเม้าท์กันให้แซดว่า รอบนี้จะไปได้ไกลแค่ไหน? เพราะราคาเป้าหมายที่โบรกเกอร์ให้ไว้สูงถึง 9.50 บาท “โมนิก้า” ถึงอยากให้แฟนคลับจับตาเป็นพิเศษ หลังหุ้นขึ้นมาปิดที่ 5.85 บาท บวกไป 0.40 บาท หรือขึ้นไป 7.35% ด้วยมูลค่า 151 ล้านบาท เพราะถ้ารอบนี้เป็นเหมือนที่โบรกเกอร์มองไว้ ได้รับดอกไม้เยอะแน่นอน..ถ้าไม่เป็นเหมือนที่มองไว้ ก้อนหินและรองเม้าก็มาเต็มเช่นกัน..อิอิอิ
*ข้อมูลตรงนี้ทำให้ “โมนิก้า” ต้องหันมาหุ้นโรงหมอ THG ในทันทีเช่นกัน หลังหุ้นเริ่มมีอาการขยับขึ้น และมีการขายทำกำไรให้เห็นประปราย ย่อมเป็นประเด็นที่ทำให้หุ้นน่าสนใจขึ้นมาในทันที บวกกับหุ้นผ่านการเทขายหนักๆ จนแทบโงหัวไม่ขึ้นมาแล้ว เดี๊ยนถึงอยากให้พวกนักเล่นขาประจำมองการปิดที่ 33.50   บาท ลบไป 1.25 บาท หรือลงไป 3.60 % ด้วยมูลค่า 258 ล้านบาท เป็นจังหวะเข้าเล่นหรือเปล่า?
*เรื่องนี้ทำให้ “โมนิก้า” ต้องหันมามองหุ้นเด็กสร้าง SSP ขยับขึ้นอย่างช้าๆ พร้อมด้วยวอลุ่มหนาแน่น ก่อนจะปิดฉากที่ราคา 8 บาท บวกไป 0.20 บาท หรือขึ้นไป 2.55% ด้วยมูลค่า 145 ล้านบาท เดี๊ยนยังคงมองเป็นช็อตที่ต้องไหลตามน้ำ เพราะราคาหุ้นได้ซึมซับรับข่าวร้ายๆ ไปเยอะพอสมควรแล้ว จังหวะนี้ถึงเป็นการเล่นรอบเพื่อตามดูฟอร์มหุ้นห่างๆ ไปก่อนเจ้าค่ะ
*ส่วนรายที่ต้องเข้าเลย ไม่ต้องอารัมภบทอะไรทั้งสิ้น “โมนิก้า” กลับมองไปที่หุ้น UKEM ซึ่งมาพร้อมโปรโมชั่น “จัดหนัก จัดเต็ม” ทุกขั้นตอน คนซื้อหุ้นได้แฮปปี้กันอย่างถ้วนหน้าแน่นอน ที่สำคัญคือ โปรโมชั่นนี้ไม่ได้มีบ่อยๆ จึงไม่มีเวลามานั่งอิดออดให้เสียเวลาเคาะขวา วานนี้ถึงเห็นหุ้นขึ้นมายืนอยู่ที่ 2.14 บาท บวกไป 0.12 บาท หรือขึ้นไป 5.95% ด้วยมูลค่า 119 ล้านบาท มันสะท้อนอะไร? ก็รู้ๆ กันอยู่นะคะ